S áð K, ð þ Í 3 
hkaf Árnason Si 
ð áð fgdlur. - “ 
| 


is" „Á 
“ 
á 
Sk A ið ni 


Jr HÞ 21 Oh) 


ÚTFARARMINNÍNG 


JAKOBS ÁRNASONAR, 


PRESTS Í GAULVERJABÆ OG PRÓFASTS Í 
ÁRNESÞÍNGI, 


MEÐ ÁGRIPI AF ÆFISÖGU HANS. 


I 


( LANDSBÓKASAFN 


EYKJA VÍK. 


PRENTUÐ Í ÞRENTSMIÐJU LANDSINS, HJÁ E. þÓRÐARSYNI. 
1857. 


I, 
HÚSKVEÐJA, 


flutt af prestinum 
sjera Páli Íngimundssyni 


í Gaulverjabæ. 


þic- hafið nú að sönnu hrygð, enn jeg mun sjá yður 
aptur; þá skal yóvart hjarta fagna, og yóvarn fögnuð 
skal einginn frá yður taka (Jóh. 16. 22.). Þessum 
orðum talaði drottinn Jesús Kristur til sinna elsku- 
legu lærisveina á þeirri sorglegu skilnaðarins stundu ; 
með þessum orðum sínum huggaði hann þá í sorg- 
inni, sem svo þúngt lá þeim á hjarta, af því að 
sá góði herrann, hirðirinn, lærimeistarinn, vinurinn, 
hlaut að skilja við þá. Þessi eru þau orðin, sem 
mjer komu í hug við þann atburðinn, sem oss hefir 
nú borið að hendi, sem hefir nú safnað oss svo 
mörgum saman á þenna stað, í kríng um þessa 
dökkvu líkkistu. Jeg ímynda mjer, að sá, sem hjer 
hvílir að líkamanum til, mætti hann mæla, mundi 
tala til vor líkum orðum, því að vísu er það svo 
fyrir oss, að það er tilefni til hrygðar, þegar vjer 


athugum það, hvur sá var oss, sem oss er hjer 

horfinn; það er sá, er drottinn setti yfir oss í sinn 
stað, sá, er drottinn fól oss á hendur til líkamlegrar 
og andlegrar umönnunar og fyrirsjónar; það er faðir 
hússins, forsvar heimilisins, máttarstoðin þeirrar bygg- 
íngar, sem velferð vor hvíldi á, hirðir safnaðarins, 
yfirmaðurinn í andlegum og líkamlegum skilníngi ; 
vjer vorum allir börn hjá honum, börn að aldri, 
börn að þekkíngu, börn að reynslu. Ó, hve það 
fór vel um oss, meðan hann sá ráð fyrir oss, því 
hann var oss sá elskuríki faðirinn, sem allt var fyrir 
þau börnin, sem drottinn hafði gefið honum. Hon- 
um nægði það, honum var það gleði í andlegan og 
líkamlegan máta, í smáu sem stóru. Hvað hann 
gat verið nærfærinn og nærgætinn, það getur valla 
neinn getið því nærri, sem ekki reyndi það sjálfur. 
Það var eins og hann vissi ekki af sjálfum sjer vegna 
annara; hann vildi vera, og var þeim, allt í öllu. 
Ó, hve elskuríkt og blítt hjarta hafði hann! það 
var hvorttveggja, að hann talaði tíðast um kærleik- 
ann, opinberlega og heimuglega, enda var það líka, 
að hann stöðugt fylgdi lögmáli kærleikans í hegðun 
sinni, í orði sem verki. Er það nokkuð, ef það er 
ekki þetta hugarfar og því samboðin hegðan, sem 
getur áunnið hjörtun þeirra, sem það kemur fram 
við? Enn sá framliðni var þar hjá gæddur þeim 
andlegum og líkamlegum gáfum, sem gjörðu hann 
færan um, að votta þetta kærleikans þel við hvurn 
einn, eins og bezt átti við; við þá hjálparþurfandi 
í hjálpseminni, við þá úrræðalausu með ráðhollust- 

unni, við þá veiku með læknishjálpinni, við þá breysku 
með vorkunseminni, umburðarlyndinu og þolinmæt- 
inni, við þá örlyndu með stillíngunni og hógværð- 
inni. Hann var maðurinn, sem kunni að því svo 
meistaralega, að vera öllum allsháttaður, að um- 
gángast svo hvurn einn, sem jafnan átti bezt við. 
Það var sannarlega lærdómsríkur skóli, að vera með 
honum, að heyra til hans og sjá tilhans;. vjer kunn- 
um ekki að meta það, eins og það var vert; vjer 
gleymdum því svo opt jafnóðum, enn þá var dæm- 
ið hans oss ávallt við höndina, til að minna oss æ- 
tíð á það sama, því þar var maðurinn, sem jafnan 
var sjálfum sjer líkur. Hann var ekki eins og reyr- 
inn, sem vindurinn skekur, heldur fastur fyrir og 
stöðugur, og þó var einginn tilslökunarsamari enn 
hann, enginn ljúfari og fúsari, að láta allt liggja á 
annara skauti. Eigi að síður tókst honum svo mæta 
vel, að koma því fram, sem hann vildi, ekki að vísu 
strax í stað, því hann var ekki barnalega bráóðlát- 
ur, eins og 085 svo mörgum hættir til, enn vitsmun- 
ir hans, stöðuglyndi og þrek sigruðu samt á end- 
anum. Hjerna var maðurinn, sem jeg ímynda mjer, 
að manna bezt hafi kunnað að fara með börnin. Og 
hve margir meðal vor, já nálægir og fjærlægir, meig- 
um ekki telja oss börn hans? Hann ljet oss svo 
elskusamlega lausan tauminn, enn þó gætti hann að 
jafnan, hvað oss leið, og færði svo blíðlega og nærgætn- 
islega allt til betri vegar fyrir oss, í orði sem verki. 
Sæl vorum vjer, að áttum þvílíkan mann fyrir föð- 

ur vorn, já fyrir bróður vorn, því það leit svo út, 
sem hann áskildi sjer eingan föðurrjett yfir oss, enn 
áliti oss sjer jafna, já sjer meiri, þarhann var svo 
lítið fyrir sig, enn svo mikið fyrir oss. Ó minn fað- 
ir! óminn bróðir! nú ertu horfinn mjer, horfinn oss, 
sem stóðum þjer næst, hvurjum þú varst svo elsku- 
ríkur og raungóður faðir, hvurjum þú vildir svo vel, 
og gjörðir allt vel til. Dásama má jeg játa drott- 
ins stjórn og meðferð á mjer, að hann leiddi mig 
frá þeim eina föðurnum til hins; þegar jeg barn að 
aldri hafði mist minn föður, þá tók annar við, sem 
hinum vanst hvorki tími nje efni til. Það sem 
annar byrjaði, minna elskuðu móðurbræðra, meira 
af vilja enn mætti, það fullkomnaði hinn, og vann 
að því til ens ýtrasta, og gat víst ekki meira að gjört, 
enn hann gjörði, tilað sjá mjer og mínum farborða 
hjer í heimi. Það stendur svo lifandi fyrir sálar- 
augum mínum, hvað jeg á þessum velgjörðamönnum 
mínum, mínum elskuðu, sárt söknuðu móðurbræðr- 
um að þakka; þeir voru mjer sem hjálpareinglar, 
sendir af drottni, sem styrktu mig kröptuglega, með- 
an jeg stóð svo veikum fótum. Það dylst mjer ekki, 
að jeg á þessum ágætu mannvinum og velgjörða- 
mönnum mínum, næst guði, að þakka það, jeg er. 
Nú eruð þið horfnir mjer, hvor eptir annan, enn jeg 
finn, hvur mín skylda er, að gleyma ykkur ekki, 
meðan jeg lifi. Ól það er eingin umbun góðverk- 
anna, enn góðverkin, þau ætlast ekki til launanna, 
enn þó eru eingum verkum launin vísari, því fað- 

irinn, sem á himnum er, hann mun endurgjalda þeim 
opinberlega, sem unnu en sönnu kærleikans verk. 
Já, nú eruð þið horfnir mjer, mínir elskulegu og 
góðu feður og bræður! nú stendur mjer einginn fram- 
ar eins fast við hönd, sem þjer stóðuð. Og þú, 
minn elskaði, sárt saknaði bróðir! með hvurjum jeg 
hefi lifað það glaðasta æfinnar, því þú barst allar 
áhyggjurnar og sorgirnar fyrir mig og með mjer, 
þú ert farinn frá mjer, frá öllum þínum börnum 
og mínum börnum; á meðan þú varst hjá oss, þá 
vorum vjer börn, og þó þú sjert farinn frá oss, 
viljum vjer álíta oss sem börn þín, því það vjer 
erum af mannanna hjálp, það erum vjer mest af 
þjer. Ó, hve það er því náttúrlegt, að vjer á þess- 
ari sáru skilnaðarstundu höfum hrygð. Það er svo 
tómlegt, dauft og eyðilegt orðið í þessum húsum 
við burtförina hans, sem blundar þarna. Við erum 
búin að reyna það, og þjer munuð reyna það, bræð- 
ur mínir og systur! því þvílíkir menn, sem sá fram- 
liðni var, eru sjaldgæfir. Enn vjer viljum ekki ofur- 
gefa oss vonarlausri hrygð; vjer viljum ekki, og 
eigum ekki, að syrgja eins og þeir, sem einga von 
hafa.  Vjer viljum heldur ljetta hjartanu með upp- 
rifjun enna liðnu góðu daganna, þeirra mörgu á- 
nægjusömu og gleðilegu daganna, sem vjer nutum 
í návist þessa vors elskaða vinar og bróður, með 
auðmjúku, innilegu hjartansþakklæti við guð, allra 
góðra hluta gjafarann, enn sem einga gáfu getur 
gefið ánægjusamari og hagfeldari, enn þegar hann 

teingir oss saman við þá í lífinu, sem eru svo eðl- 
isgóðir að náttúrufari. Því góðu dæmin styrkja og 
festa hinn veika fótinn á vegum dygðanna; sú lif- 
andi og lýsandi dygðin, hún laðar þá, sem heyra 
hana og sjá, til að breyta eptir henni. Ekki ein- 
úngis þess végna skulum vjer því halda fastri hjá 
oss endurminníngunni um þann framliðna, að vjer 
nutum svo mikils góðs af honum í líkamlegum skiln- 
íngi, og að við eigum áð þakka honum, að við kunn- 
um að geta, ef vel er á haldið, komist af í heimin- 
„um, heldur viljum vjer sjer í lagi festa oss í minni 
þá mannkosti og dygðir, með hvurjum hann gjörði 
sig svo virtan og elskaðan af þeim öllum, sem þektu 
hann til hlítar. Honum var svo varið (það er ekk- 
ert raup nje hjegómamál, sem jeg fer með), að eptir 
því, sem menn kyntust honum betur, eptir því varð 
það augljósara, að hann var sönnum mannkostum 
búinn, og að hann fylgdi fast fram þeim reglum, 
sem voru hans lífs leiðarsnúra. Enn hans lífs ein- 
kenni var, að sýna elskuna til guðs í kærleikanum 
til náúngans. Þegar vjer fylgjum fast þeirri regl- 
unni, að kappkosta þær dygðirnar, sem honum 
voru. orðnar svo tamar, þá er eins og vjer sjáum 
hann aptur, hann heldur þá á fram að vera hjá oss. 
Þótt enum líkamlegu samvistum sje slitið, lifir andi 
hans meðal vor. Þetta er sá eðlilegasti elskunnar 
eiginlegleiki, þetta er hennar sanna einkenni, að hún 
kveikir elsku aptur í móti, og eptirlángan hjartans 
til að líkjast þeim, sem maður hefir kæra. Virð- 


9 


íngin og sú sanna elska verður hvort öðru samfara 
að verða. Þegar þetta er svona, þá kemur það fram, 
sem Jesús sagði, og með hvurju hann í sorginni 
huggaði ástvini sína og lærisveina: jeg mun sjá yður 
aptur. það kemur fram þegar hjer í lífi, því sá, 
sem maður elskar og virðir, sá stendur svo jafn- 
aðarlega fyrir sálarsjóninni, svo það er eins og hann 
væri hjá manni. Ó að það gæti orðið svona; hví- 
líkar sannar menjar hefðum vjer þá eptir hjá oss 
af enni laungu dvöl vors elskaða bróður og vinar og 
fræðara, þær menjar, um hvurjar að drottinn vor 
talar og heitir lærisveinum sínum: yóvart hjarta skal 
fagna, og yðvarn fögnuð skal einginn frá yður taka. 
Því í raun og veru er eingin sönn ánægja og fögn- 
uður í öðru, enn dygð og guðsótta. Friður hjart- 
ans, og fullvissa um guðs náð og velþóknan, er sú 
æðsta trappa sælunnar, sem unt verður að ná, og 
þessi sæla, hún fæst með því að brúka líf sitt vel, 
með því að verja þeim gáfum og kröptum, sem guð 
hefir manni gefið, eptir hans vilja, honum til dýrð- 
ar, Og náúnganum til gagns og nota. Þessi sælan 
efumst vjer ekki um, að auðnast hafi þeim framliðna ; 
því var líferni hans og framferði allt svo blítt og 
rólegt og ánægjusamt; útvortis yfirbragðið og allt 
viðmótið, við alla eins, lýsti þeim friði, sem bjó í 
hjartanu, hvurjum eingar útvortis byltíngar og til- 
breytíngar gátu raskað. Og þó var hann svo eink- 
ar viðkvæmur og tilfinníngasamur með öllu sínu 
stöðuglyndi og stillíngu. Svona mikill er kraptur 

kærleikans; hann bæði blíðkar hjartað, svo sá elsku- 
ríki grætur með grátendum og fagnar með fagnend- 
um, enn gjörir undir eins manninn svo styrkan, að 
hann verður ósigrandi. Öllu þessu veittum vjer ept- 
irtekt í framferði ens framliðna, og fögnuður er að 
hugsa um það, því kærleikurinn hefir varanlegt, já 
eilíft gyldi. Og því meiri fögnuður er að vera svona, 
að laga hugarfar sitt á þessa leið.  Fagrir og dýr- 
mætir og blessunarríkir ávextir hljóta af því að spretta 
fyrir manninn sjálfan og aðra með fram, bæði í þessu 
og því komanda lífinu. Það var sjónarlegt á þeim 
framliðna undir andlátið, að hann vissi, á hvurju 
hann átti von. Ásjána hans blíðkaðist og uppljóm- 
aðist því meir, sem nær dróg dauða hans. Það var 
auðsjeð, að sálin var að berjast við að brjóta fjötr- 
aná, og fagnaði yfir því, að meiga komast í sælu- 
heimkynni friðarins hjá föður kærleikans, hjá drottni 
Jesú Kristi, enni algjörðu kærleikans fyrirmynd. 
Mikið höfum vjer því eptir, þótt oss finnist mikið 
um missir vorn. Enn í rauninni er skugginn horf- 
inn, enn það verulega er eptir hjá oss, svo framar- 
lega sem vjer viljum halda því. Minníng dygða og 
mannkosta vors framliðna bróður, hún getur hald- 
ist hjá oss; vjer getum alla tíð, já eilíflega haft þess 
not, að hann var með oss, og var þvílíkur, sem 
hann var, og hjá öllum, sem þektu hann, leifir hann 
sjer sama orðróminn, hvílíkur einstakur ljúfmennis- 
og manngæðskumaður að hann verið hafi. Lifi minn- 
íng hans blessuð hjá oss öllum, þótt hann sje oss 

horfinn að líkamlegri sýn. Blessun sú og hamíngja, 
sem hann naut, fylgi oss öllum, hvort vjer stóðum 
honum nær eður fjær. Þær sannarlegu og andlegu 
og ósýnilegu menjarnar verði eptir hjá oss, þó moldir 
hans hljóti að fara veg alls holds. Hann varð að 
gegna, og gegndi glaðlega, þegar drottinn kallaði 
hann hjeðan, hann, sem þó enn hefði getað lifað svo 
arðsömu lífi, líka hvað líkamans ásigkomulag snerti; 
svo voru skilníngarvitin næm, og limirnir mjúkir og 
öflugir, og líkaminn óbeygður, þó árin væri orðin 
svo mörg, enn það var guðs vilji, að vjer skyldum 
missa hann. Og því fór svo bezt, sem fór, ekki 
einúngis hans vegna, heldur líka vor vegna, sem ept- 
ir lifum, vor vegna, sem svo að segja lifðum fyrir 
hann. Farðu þá sæll, vor elskaði fósturfaðir, bróð- 
ir og vinur! Sorgblandin glegitár, fagnaðartár yfir 
þínu frelsi, og saknaðartár yfir þínum missir, skulu 
döggva þínar moldir. Þökk fyrir allt, sem þú varst 
oss ávallt, blíði, hugljúfi, raungóði, trúfasti og elsku- 
ríki faðirinn allra þinna barna, sem þú ólst önn fyrir, 
andlega og líkamlega, um þína laungu dvöl á þessu 
heimili, sem er orðið svo víðfrægt og góðfrægt af þjer, 
af því, hvurnig þú varst og vottaðir þig þeim öllum, 
sem hjer dvöldu leingur eður skemur. Minníng vel- 
gjörða þinna, minníng enna fögru dygða og mann- 
kosta þinna, skallifa; það skal vera oss bezti rauna- 
ljettir og harmasvölun, að rifja upp fyrir oss allt 
það góða, sem þú veittir oss. Ót vjer skulum ekki 
gleyma þjer; þín fagra mynd skal djúpt innrætast 

vorum sálum, svo vjer sjáum þig hjá oss í anda, 
þótt oss ekki leingur auðnist að skemta augum vor- 
um með enni líkamlegu sjóninni, þángað til sá glebi- 
dagur upp rennur yfir oss, að vjer fáum að sjá þig 
aptur og skoða andliti til andlitis, í dýrðarríki þíns 
og vors föður. Þá skal vort hjarta aptur fagna til 
fulls, og þann fögnuð skal einginn frá oss taka. 
Farðu, bróðir vor! sæll; farðu, vinur vor! sæll. Eins 
og þú lifðir sæll og ánægður, meðan þú varst hjer, 
og himneskur friður og rósemd bjó í hjarta þínu, 
og unaðarfullur forsmekkur gæða ókominnar verald- 
ar, Svo Varstu sæll í dauðanum, og því sælli ertu 
nú, er dauðinn er uppsvelgdur í sigur. Þegar vjer 
hugsum til þín, enn ekki vor, höfum vjer svo ríkt 
gleðiefni, af því vjer erum fulltrúa um, að þjer líður 
vel, já svo miklu betur, enn hjer mátti verða, svo 
vel sem þjer þó vegnaði, og svo ánægður, sem þú 
varst, þá viljum vjer una við það, sem komið er, 
og samgleðjast þínum endurleysta anda. Eins og það 
var þín sannasta og sælasta gleði, sem þú nauzt, 
er Öðrum leið vel, þú enn blíði mannvinurinn allra! 
svo viljum vjer gleðjast yfir því, að þú hefir náð 
takmarkinu, ert farinn að njóta þess, sem ekki hefir 
auga sjeð, nje eyra heyrt, því eingum hefir það í hug 
nje hjarta komið, sem guð hefir fyrirbúið þeim, sem 
hann elska; svo er það mikið og dýrðlegt og sælu- 
ríkt. Lofaður veri því guð, sem þjer hefir sigur- 
inn gefið fyrir drottinn vorn Jesúm Krist. Stund- 
in er nú komin, að vjer hljótum að missa sjónar á 


13 


því, sem eptir er hjá oss þessa mikla og góða manns; 
jörðin hlýtur að fá sitt, eins og himininn hefir feing- 
ið sitt. Farðu vel úr þessum húsum, vor sæli fram- 
liðni! Þitt sæti, hvurju þú gjörðir svo mikinn sóma, 
það er orðið autt. Vjer, sem stóðum þjer næstir, 
hugsum ekki til, að oss í þessu lífi bætist vor missir, 
því einginn verður oss þinn jafni. Enn vjer viljum 
reyna að færa oss í nyt svo mikla guðsblessun, sem 
þín dvöl hjá oss veitti oss, og láta ekki það góða 
verkið, sem þú í umboði drottins þíns vanst í vor- 
ar þarfir, til ónýtis verða. Þú ætlaðist aldrei til 
annara launa, enn að það, sem þú gjörðir oss gott, 
yrði oss að sönnum notum. Lifi minníng þín bless- 
uð, lifi nafn þitt ógleymanlegt hjá oss, og elska og 
virðing og þakklátsemi. Þakkir sjeu algóðum guði, 
og gefi hann oss öllum, að sú mikla guðsblessan, 
lán og hamíngja, dygðir og mannkostir, sem sá fram- 
liðni var gæddur með, og sem prýddu hann, verði 
vort hlutskipti. Guð huggi oss nú alla í hrygð vorri, 
styrki 05s alla í vorum vanmætti, gefi oss gleði trú- 
arinnar og vonarinnar um eilífan samfögnuð og 
samvistir með þessum vorum elskaða, og öllum vor- 
um elskendum, öllum einglum og útvöldum á himn- 
um. Amen! 

ll. 
RÆÐA, 


haldin í kirkjunni af prestinum 
sjera Jóni Matthíassyni 


í Arnarbæli. 


Vitið þjer ekki, að fallinn er höfðíngi og mikill 
maður í Ísrael? (2. Samúel 3. 38.). Svona mælti - 
konúngurinn Davíð forðum, þegar hann frjett hafði 
fráfall hershöfðíngjans Abners, og hann sorgfullur 
fylgdi líki hans til grafar.  Konúngurinn tregaði 
svo mikið mann þenna, og dauði hans fjekk svo 
mikið á hann, að hann áminti þá, er viðstaddir 
voru, að taka hlutdeild í þessari sorg, segjandi: 
sundurrífið yðar klæði, og leggið sekk um yður, og 
syrgið Abner. Líkt tregaefni, sem Davíð hafði af 
Abners dauða, gefst oss í dag, háttvirtu tilheyr- 
endur! þegar vjer horfum á þá líkkistuna, sem 
geymir andvana líkama vors í guði sálaða sýslu- 
höfðíngja, bróður, ástvinar og velgjörara, prófastsins 
sáluga, herra Jakobs Árnasonar. Jeg segi: vjer 
höfum orsök til saknaðar og trega, því við dauða 
hans er fallinn einn höfðíngi, ekki einúngis einhvur 
hinn mesti maður í Árnessýslu, heldur (hvað sakn- 

aðarverðara er) einhvur hinn bezti og ráðvandasti; 
við hans dauða hefir tala hinna rjettlátu fækkað í 
landinu. Jeg hefi ekki þann ásetníng, að niðra 
hans mannorði eða minníngu með ofhrósi, orða- 
fjölda eða mælgi, enn sannleikann hlýt jeg að segja, 
og takist mjer það, ætlast jeg til, að mínir heiðr- 
uðu tilheyrendur sanni með mjer, að fallinn er mik- 
ill merkismaður. Jeg má með góðri samvizku hjer 
með hátíðlega vitna, að í þau rúm 33 ár, er jeg 
naut þeirrar ánægju og æru, að kynnast við pró- 
fastinn sáluga sjera Jakob, bæði sem prófast minn, 
stands- og ættbróður, gat jeg ekki fundið annað í 
hans fari, enn ráðvendni, hógværð, umburðarlyndi 
og mannkærleika í fylsta mælir, og þessu fundust 
mjer samfara aðrir fullkomlegleikar. Jeg hefi nú 
þegar 70 ár á baki, og hefi víða verið, kynst við 
og þekt margan, æðri sem lægri, framandi seminn- 
lenda, og margan góðan, margan valinkunnan mann 
fyrir hitt, enn harla fáa að fullu hans jafníngja; 
og til yðar, sem eruð hjer nærverandi, og þektuð 
hann sem sóknarprest, læknir að miklu leyti, ekta- 
maka, fósturföður og húsbónda, skýrskota jeg, hvort 
ekki muni harla fáir, ef annars nokkrir, er þjer 
þektuð honum fremri, eða jafnvel jafníngja hans að 
hógværð, Mannelsku, og sönnum mannlegum full- 
komlegleikum; hvort hann, að því leyti það sagt 
verður um breyska og brotlega manneskju, var ekki 
ljós, sem með sínu dygða- og mannkostadæmi lýsti 
fyrir oss; hvort hann öll þau mörgu ár, sem hann 

var hjer prestur og prófastur, var ei prýði þessarar 
stjeitar, eins og sálusorgari síns safnaðar, og hús- 
bóndi síns húss; hvort hann hafi ei verið aðstoð og 
bjargvættur fjölda fólks; hvort hann hafi ei verið hinn 
siðprúðasti og lastvarasti bæði til orða og athafna, 
frásneiddur því að áfella aðra, heldur kærleiksríkur 
og umburðarlyndur við annara bresti; hvort hann var 
ei blíður í viðmóti, örlátur í útlátum, meðlíðunarsam- 
ur við þá aumu, hjálparfús við þá, er bágt áttu; hvort 
hann var ei tryggur, vinfastur og þrautgóður; hvort 
hann var ei nærgætinn, ráðhollur húsfaðir, dygða- 
ríkur ektamaki, bezti fósturfaðir; hvort hann var ei 
þolinmóður í hvurs kyns raunum, er honum að 
höndum bárust, möglandi aldrei móti forsjónarinnar 
álögum, heldur ætíð jafnlyndur, trúaröruggur og 
ánægður, hvað helzt sem á móti bljes, fullviss um, 
að það hlyti allt að þjena sjer til góðs, fyrst hann 
elskaði sinn guð og Jesúm Krist, eptir hvurs al- 
gjörða dygðadæmi hann leitaðist við að laga sitt 
framferði leynt og ljóst. Þetta hjer sagt um vorn 
sáluga bróður og ástvin, munuð þjer allir viljugir 
samsinna og staðfesta, þeir, hvurra yfirmaður og 
meðbróðir hann var, þeir, hvurra húngur hann saddi, 
hvurra þorsta hann svalaði, hvurra nekt hann huldi! 
Viljugir munuð þjer samsinna mjer, hvurra geð 
hann gladdi, hvurra tár hann afþerraði, hvurra 
eymd hann af ljetti, hvurra kránkleika hann lækn- 
aði, hvurra þarfir hann bætti, og úr hvurra vand- 
ræðum hann leysti! Vissulega munuð þjer glaðir 

gjalda þessu jákvæði, þjer, sem verið hafið hans 
sóknarbörn, og reynt, hvursu dygðaríkur sálusorgari 
og kennimaður hann var, hvursu örlátur og nákvæm- 
ur í gjöfum sínum við yður, hvursu meðlíðunar- 
samur og hjálparfús í yðar veikindum, hvursu heil- 
ráður, einlægur og viðmótsgóður í allri umgeingni, 
hvursu kostgæfinn að efla yðar hagsæld og gæfu, 
hvursu glaður af yðar velgeingni, hvursu hryggur 
af yðar óheppni. Ó! mikill er yðar missir, rjett- 
vís yðar sorg! Hvursu dygðaríkur hús- og fóst- 
urfaðir hann. var, þar til eru vitni hans nú lifandi 
hjú, fóstur- og ættbörn, og vita, og eiga að vita 
og viðurkenna, hvað mikið þau hafa að þakka þess- 
um sálaða höfðíngja, og þeirra mikla velgjörara, 
fyrir alla þá umönnun, ástundun og alúð, er hann 
hefir þar í sýnt, að þau verða mætti föðurlandi voru 
til sóma og uppbyggíngar. Jeg vona því allir sam- 
rómi með mjer, að nú sje fallinn höfðíngi og mikill 
maður í Árnessýslu, Já, í landi voru yfir höfuð. 
Þannig var varið lífsframferti vors sáluga ástvinar 
og bróður, prófastsins sjera Jakobs Árnasonar, svo 
gutrækilega og uppbyggilega brúkaði hann sitt æfi- 
hlaup hjer á jörðunni. Enn hann reyndi og svo í 
sínu lífi nákvæm merki guðs velþóknunar og bless- 
unar; hann mátti og svo þreifa á því, að það sje 
óbrigðanlegur sannleiki, að dygðir og guðrækni 
njóti einnig bjer í heimi verðugrar umbunar. Hann 
var Virtur og elskaður af öllum, bæði yfirmönnum, 
jafníngjum, og þeim, er hann átti yfir að segja; 

flestum, ef ei:öllum, fyrirtækjum, sem hann áform- 
aði, fylgdi lín oglukka, svo hann að því leyti mátti 
flestum fremur kallast stakur gæfumaður. Guð bless- 
aði hann með auðlegð og nægtum, svo hann hafði 
ekki einúngis yfirfljótanlegt til uppheldis sjer og sín- 
um, heldur og til að hjálpa sínum þurfandi náúnga 
með, hvað hann og óspart gjörði með gjöfum og 
láni. Jeg hefi sagt, að hann var allan sinn aldur 
virtur og elskaður af öllum ráðvöndum, er nokkur 
kynni af honum höfðu, og einginn, jafnvel ekki þeir 
óhlutvöndu, buðu sjer að áreita hann, eða á hans 
hlut að gjöra, vegna þeirrar ástsældar, er hann stóð 
í hjá öllum, er hann þektu, æðri sem lægri. Hann 
mun hafa notið mestan hlut æfi sinnar bærilegrar 
heilsu og heilbrigði, og eptir sem jeg hefi heyrt, 
allt fram undir andlátið. Hans uppbyggilega líf var- 
aði 85 ár, enn kennari, prestur og prófastur var 
hann 63 ár, enn þar eð jeg veit, að hans embættis- 
ára og starfs verður getið í dag, með ágripi hans 
æfisögu, tala jeg þar ekki fremur um. Þykir yður, 
háttvirtu tilheyrendur! að það sje ofsögum sagt, að 
hjer sje fallinn höfðíngi og mikill maður í Árnes- 
sýslu? já, jeg leyfi mjer að segja: í voru föðurlandi, 
og að guð hafi sýnt sín aðdáanleg elskumerki á 
honum, fremur mörgum öðrum, enn hvað eru þessi 
laun dygða, lítilsverð og rýr, hjá þeirri eilífu dýrð- 
arumbun, er hans ódauðlegi andi, meðal þeirra ó- 
tölulegra þúsunda guðs eingla og útvaldra, nýtur nú 
af skoðun guðs auglitis, og í undrun hans miklu 


19 


dásemdarverka? Nú er fyrst, að hann fær ríkug- 
legt endurgjald fyrir sitt trúa dagserfiði; nú er það 
fyrst, að hann nær því hnossinu, er hann keptist 
eptir á sínu lífshlaupi; nú er það fyrst, að hann 
nýtur þeirrar endurnæríngar og fullsælu, er hann á 
sinni pílagrímsreisu eptir þreyði; nú skín hans for- 
kláraði andi, sem ljómandi sól, í síns föðurs ríki; 
nú er hans sála í guðs hendi, og eingin pína 
snertir hana meir; nú er hann krýndur þeirri rjett- 
lætisins kórónu, sem þeim er heitin, er verið hafa 
trúir allt til dauðans. Ól þessi gleðiríka fullvissa 
um hans fullsælu, um þau eilífu dýrðar- og sælu- 
kjör, er hann hefir nú notið, og gleður sig nú við, 
hún á að vera vor huggun og harmabót. Hann er 
einasta fá fótmál á undan oss geinginn; innan 
skamms, já, máske fyrr enn oss varir, skulum vjer 
fylgja honum frá þessu líkamans lífi. Ef vjer kapp- 
kostum, eins og hann, að líkjast guði vorum, að 
feta vors frelsara dygða- og mannelskufótspor, mun- 
um vjer fá að fylgja honum inn í þau friðar- og 
fagnaðarhíbýli, í þeirri sæluhöfn eilífs lífs, hvar 
hann er núlentur; þar skulu þeir, sem hjer skildu, 
fá að finnast og aptur sameinast elskunnar og frið- 
arins bandi, og þeirra forkláruðu andar skulu þar 
samfagna, og þann fögnuð megnar einginn frá þeim 
að taka. 

Nú að lyktum kveð jeg þig um sinn, háæru- 
verðugi öldúnganna öldúngur! bróðir minn og vel- 


gjörari! og votta með trega og tilfinníngu minn, 
Et 

söknuð við þína burtför, sem þó að líkindum vjer 
allir máttum við búast, að að bæri óvörum, eins og 
dagur drottins, þegar lífsárin eru orðin svo mörg, 
líkaminn lúinn, og sálin þreytt. 

Jeg minnist líka með viðkvæmri játníngu og 
þakklátri endurminníngu þinna velgjörða, ástúðar 
og elskusemi, upplýsíngar og staðfastrar trygðar, er 
þú stöðnglega auðsýndir mjer, frá því fyrst jeg kom 
undir þína blíðu hönd og umsjón í þitt prófasts- 
dæmi, allt til þess tíma, drottinn kallaði þig hjeðan. 

"Jeg hvorki þarf eða get útlistað framar pró- 
fastsins sáluga verð; lærdóm hans og gáfur, still- 
íngu, hugprýði og flestar þær dygðir, sem manninn 
prýða, þektu allir, að hann hafði til að bera; ekki 
verður heldur gjörsamlega sagt, hvað mörgum góð- 
gjörðum hann niður sáði, sem, ef ekki elztur, þá 
samt einhvur hinn elzti embættismaður á landi hjer, 
sem um næstliðna og yfirstandandi öld, hefir staðið 

með heiðri og sóma í sinni vandasömu stjett og 
stöðu. Mun því ei mótmælt verða, að nú er fall- 
inn höfðíngi og mikill maður á Íslandi. 

Já, þú sefur nú í friði, sæli guðs vinur! enn 
eptir lifir þitt mæta mannorð.  Vjer hjer nærstaddir 
viljum fúsir, með sorgblandaðri hægð og stillíngu, 
fylgja þínum andvana líkama að grafarbarminum, 
og láta hana (gröfina) minna oss á skáldsins orð: 

Lángt máske ekki líði um það, 
legg jeg þig eins á slíkan stað. 
Enn þú, himneski góði guð og faðir vor allra! 

gef oss styrk og krapt svo að lifa, að dauðinn 
verði vor Sigurvinníng, enn Jesús vort líf! 
Sæl verður sú stund, 
jeg síðasta burtfarar sætan fæ blund, 
nær sála mín duptinu sig skilur frá, 
til síns guðs og skapara upp líða má; 
sú komi sæl stundin, mjer komi? á hans fund; 
kom, dauða kær stund! 
kom mjer á guðs fund. 

lll. 
RÆÐA, 


flutt í kirkjunni af prófastinum 
sjera J. K. Briem 


í Hruna. 


Lofaður veri guð og faðir drottins vors Jesú Krists, 
miskunsemdanna faðir og guð allrar huggunar, sem 
huggar oss í öllum vorum hörmum, sem einnig á 
þessari harmastund veitir oss mikla huggun. Já, 
lofaður vertú, allrar huggunar guð! fyrir það, að 
vjer einnig á þessum sorgartíma höfum huggun og 
gleði. Ó, wjer biðjum þig, himneski faðir! gef oss 
enn fremur þína náð, — gef oss þína náð til þess, að 
vjer, að góðum dæmum góðra manna, ætíð lifum 
þjer þóknanlega, svo að vjer, eptir þínu orði, ekki 
einúngis í voru lífi, og í allri þess hrygð, getum 
haft huggun og gleði í þjer, heldur og að lífs lok- 
um, að allri hrygð endaðri, meigum öðlast himn- 
eska huggun og eilífa gleði í þínu himneska, eilífa 
dýrðarríki, drottinn vor guð! — þitt er ríkið, mátt- 
urinn og dýrðin að eilífu, amen. 

Fjöldi fólks er hjer saman kominn, eins og á 

hátíðardegi, og sannlega — hátíðlegur er þessi 
dagur; hann er oss, sem hjer erum komnir saman, 
tvöföld hátíð, bæði sorgarhátíð og fagnaðarhátíð. 
Sorg má hjer sjá á sjerhvurs manns svip; og 
hvurnig getur annað verið? Hjer eru náúngar og 
ættmenn, sem nú hafa mist öruggt athvarf, ættar- 
stoð og ættarsóma sinn hinn mesta. Hjer eru sókna- 
börnin, sem hafa mist ástríkan og ástkæran föður, 
er fyrir þeim hefir mikla umhyggju borið, frá upp- 
hafi vega flestra þeirra. Hjer eru menn víðar að 
úr þessu hjeraði; þeir eru þess vottar, að það eru 
ekki einúngis ættmennirnir og sóknabörnin, sem hjer 
hafa orðið fyrir miklum missir; prestarnir hafa sjeð 
hjer á bak þeim, sem um lángan tíma var þeirra 
mjög mikils virtur og innilega elskaður yfirmaður, 
og öll alþýða þeim, sem hún svo opt leitaði ráða 
og trausts og hjálpar til í ýmsum og ólíkum efn- 
um, og sem hún ætíð fann hjá sömu hjálpfýsi, og 
hjálp, ef unt var. Hjer eru einnig utanhjeraðs- 
menn; lángt að var líka opt hans liðsinnis leitað, 
og út fyrir þetta hjerað náði hans hjálpandi hönd, 
hans blíða, bætandi hönd. — Og hvursu margir 
úr ýmsum áttum hafa nú í meira, enn hálfa öld, 
komið að þessu góðfræga heimili, og mætt gestrisn- 
inni í dyrum, og inni og úti glaðst við góðsemd 
þess góða manns? hvursu margir hafa híngað komið 
hryggir, enn farið aptur hressir? hvursu margir hafa 
komið hrumir, og farið aptur hraustir? já, hvursu 
margir æðri og lægri stjetta, ríkir og óríkir, vold- 

úgir og vesælir, hafa híngað komið, og hjer mætt 
góðu einu! Það er ekki kyn, þó sorg sje, þá sá 
er frá fallinn, sem þetta var að þakka. þessi sorg 
er ekki svo, sem hin ljetta og hjegómlega sorg, þá 
eitthvurt lítilvægt mótlæti ber að höndum, — ekki 
heldur svo, sem sú þúnga og sára sorg, sem brýzt 
fram með kveini og kvörtun, heldur er hún innileg 
og alvarleg, og undir eins kyrrleg og friðleg. — 
Og þegar vjer gætum þess, að það er landsins, föð- 
urlands vors einn hinn elzti embættismaður, sem 
því hefir þjónað leingi og vel með trú og dygð í 
ýmsum stöðum og með ýmsum hætti, — þegar vjer 
gætum þess, að það er einn af föðurlandsins merk- 
ustu mönnum, sem nú er því mistur, og sem vjer 
hjer fylgjumtil (grafar, þá verður sorg vor einhvurn 
veginn hefjandi huga vorn; tilfinníngar vorar verða 
óvanalegar, og svo. sem hátíðlegar, og þessi dagur 
oss — þó sorglegur sje — samt hátíðlegur; þessi 
dagur er oss sorgarhátíð. 

Enn af því þessi dagur er sorgardagur, þá er 
hann undir eins fagnaðardagur; ef ekkert væri hjer 
fagnaðarefni, þá væri heldur ekkert sorgarefni, enn 
af því hjer er efni mikillar sorgar, þá er hjer einnig 
efni mikils fagnaðar. „Og gætum að því, sem nú 
hreifir sjer í brjóstum vorum; er það eintóm hrygð? 
er það eintóm sorg? er þar ekki líka mörg gleði. 
leg endurminníng? —- eru þar ekki líka fagnaðar- 
ríkar tilfinníngar? — Sannlega, hjer er svo margs 
sóðs:og gleðilegs að minnast, að þegar vjer hugs- 

um þar um, — þegar vjer lítum til þess góða og 
gagnlega, þess farsæla og friðsæla lífsins, sem þessi 
framliðni lifði, þá getum vjer ekki annað enn fagn- 
að og glaðst af því, hvílíkt að þetta hans líf var, 
hvurnig honum auðnaðist það fram að leiða og enda, 
hvursu margt og mikið gott honum auðnaðist að 
láta af sjer leiða fyrir svo marga, bæði nær og fjær. 
Og þessi gleði er ekki svo, sem sú ljetta og hje- 
gómlega gleði, þá fram við oss kemur eitthvað það, 
sem vjer gleðjumst af í dag, enn höfum gleymt á 
morgun; — ekki heldur svo, sem sú gálausa gleði, 
sem kemur fram með kæti og keski, heldur er hún 
innileg og alvarleg, og undir eins kyrrleg og Írið- 
leg. — Og þegar vjer gætum þess, að vjer hjer ekki 
gleðjumst af öðru enn því, sem í sannleika er gleði- 
legt, og allir góðir menn gleðjast af, — þegar vjer 
gætum þess, hvursu sjaldan oss gefst tilefni til því- 
líkrar gleði, svo mikillar og svo hreinnar gleði, þá 
verða tilfinníngar vorar óvanalegar, og svo sem há- 
tíðlegar, og þessi dagur oss — þó sorglegur sje — 
samt hátíðlega gleðilegur; — þessi dagur er oss 
fagnaðarhátíð, undir eins og hann er oss sorgárhátíð. 

Já, hátíólegur er þessi dagur, hátíðleg þessi 
stund; það finnur þú án alls efa, kæri kristinna manna 
söfnuður! það finnum vjer án alls efa allir, að hjer 
er margt, mikið og ágætt um að ræða, — að hjer 
er eptir mikinn og ágætan mann að mæla; enn hvur- 
jum yðar mun þetta þó vera tilfinnanlegra enn mjer, 
sem mæla á? Jeg vildi jeg gæti það miklu betur, 

enn jeg get. Af því að hjer er svo mikið að segja, 
veit jeg ekki, hvað jeg á að segja, hvar að byrja, 
eða hvar að enda, eða hvað helzt að gjöra að um- 
talsefni. Hvað skal jeg segja? Ó, jeg viltala ein- 
faldlega, og eins og jeg er vanur við útfarir fram- 
liðinna fyrir mínum eigin sóknabörnum, — nokkur 
orð til minníngar þeim, sem dáinn er, og nokkur 
orð til áminníngar oss, sem eptir lifum, leggjandi 
til grundvallar þau orð postulans Páls, sem skrifuð 
standa í brjefi hans til Galatíumanna, 5. kap., og 
sem svo hljóða: 
Jeg áminni yður, að þjer látið yður 
af andanum leiða. Ávextir andans 
eru: Kærleiki, glaðsinni, friðsemi, 
lánglundargeð, ljúflyndi, góðvilji, 
hreinskilni, hógværð, bindindi. 
Þegar postulinn áminnir kristna menn um, að þeir 
láti sig af andanum leiða, þá er einginn efi á, um 
hvurn anda hann talar; — hann talar um guðs- 
anda; kristnir menn eiga að láta sig leiða af guós- 
anda; — þeir eiga að fylgja honum eins og leið- 
toga á lífsins leið; varast það, sem hann varar við, 
enn fylgja því, sem hann fýsir til. Og andinn, 
guðsandi, lætur sig ekki án vitnisburðar, heldur 
leiðbeinir hann oss með mörgum hætti; hann leið- 
beinir oss með orðinu, með guðsorði, því sem skrif- 
að er í heilagri ritníngu; í því er oss kent og sýnt, 
hvurn veg vjer gánga eigum; í því er oss kent og sýnt, 
hvað vjer eigum að varast, og hvurs vjer eigum að 

gæta, eins og vjer allir vitum og viðurkennum. 
Hann leiðbeinir oss með þeirri heilagri ritníngu, sem 
rituð er Í vor eigin hugskot, því eigin meðvitund 
vor, samvizka vor, ber oss vitni, í því hún ýmist af- 
sakar eða ásakar oss, eptir því hvurnig vjer förum 
að voru ráði. Hann leiðbeinir oss með ýmsum 
dæmum góðra og vondra, bæði þeim, sem vjer í 
heilagri ritníngu og víðar lesum, og þeim, sem vjer 
í lífinu fyrir oss sjáum; vjer höfum ekki einúngis 
lesið, heldur einnig sjeð, hvursu að reiði og hefnd 
kemur yfir þá, sem mótþróanlegir eru, og trúa ekki 
sannleikanum, enn fallast á ránglætið; vjer höfum 
líka ekki einúngis lesið, heldur einnig sjálfir sjeð, 
hvursu þeir, sem gott gjöra, öðlast vegsemd, heiður 
og frið. — Af þessum dæmum, sem vjer sjálfir sjeð 
höfum, er eitt oss hjer harla nærri, hið elskulega 
dæmi þessa sæla framliðna, og látum oss litla stund 
gefa gætur að því; látum oss eptir gömlum og góð- 
um sið líta til hinna helztu atriða lífs hans, og svo 
til þess, hvurnig hann lífinu lifði, — honum til 
heiðursminníngar, enn oss til áminníngar um að lifa 
svo, að einnig vjer mættum öðlast vegsemd, heiður 
og frið, eins og hann hefir öðlast allt þetta. 


Jakob prófastur Árnason var fæddur 3. dag 
ágústm. 1770 á Breiðabólstað á Skógarströnd. For- 
eldrar hans voru Árni prófastur Sigurðsson, og 
Kristín Jakobsdóttir frá Búðum, og er beggja ætt 
ættfróðum mönnum alkunnug. Árni prófastur var 

lærður vel, og kona hans einnig sjerlega vel að 
sjer; naut sjera Jakob sálugi uppfræðslu heima hjá 
þeim, þángað til hann var orðinn 13 ára, enn var 
þá, um haustið 1783, sendur til kenslu og fósturs 
móðurbróður sínum Páli Jakobssyni, sem var skóla- 
meistari í Skálholti, frá því magister Bjarni Jóns- 
son flutti sig híngað að Gaulverjabæ, 1781, og þáng- 
að til skóla var lokið í Skálholti, 1784. Veturinn 
eptir að sjera Jakob sálugi kom suður, var skóli í 
Skálholti, enn síðan ekki. Tvo vetur hina næstu 
var einginn skóli hjer sunnanlands, enn Páll Jak- 
obsson kendi nokkrum piltum heima hjá sjer, og 
meðal þeirra sjera Jakob sáluga, sem á þessum 3 
vetrum nam það nám, sem numið var í Skálholts- 
skóla, enn áður hann væri útskrifaður, nam hann 
enn eitt ár nokkuð í heimspeki og öðrum vísinda- 
greinum eptir ráðum og með tilsögn doktors Hann- 
esar biskups Finnssonar, og sagði prófasturinn sál- 
ugi svo, að þessi kynníng hins lærða og ljúfa bisk- 
ups hefði seinna komið sjer að miklum notum. — 
Árið 1787 var hann, þá á 17. ári, útskrifaður af 
rektor Gísla Thorlacius með bezta vitnisburði. — 
Sama ár fór hann til landlæknis Jóns Sveinssonar 
til tilsagnar í læknisfræði, og var hann þar nokkuð 
á annað ár; kyntist hann á þessum tíma mörgum 
góðum mönnum, og naut þess seinna. Eptir það 
fór hann frá landlækninum, með góðum vitnisburði 
og leyfi að lækna, vestur tilföður síns, enn var þó 
hjá honum ekki leingur enn eitt ár, því um miðjan 

vetur 1790 var sent eptir honum vestur, og hann 
beðinn að koma suður, til að veita forstöðu apó- 
tekinu í Nesi, því svo stóð á, að þá þurfti mann 
til þess, enn hjer þótti þá ekki kostur þess manns, 
sem betur væri þar til fallinn. Árið 1792 var pró- 
fasturinn sálugi settur kennari við Reykjavíkurskóla 
í stað móðurbróður síns Páls Jakobssonar, enn 4 
árum seinna varð hann skólameistari, og þjónaði 
hann því embætti þángað til um vorið 1801; — 
var hann þannig 9 ár alls við skólann, og þar af 
5 sem rektor. Ár 1799 var honum veitt Gaul- 
verjabæjarprestakall, enn 2 veturna næstu var hann 
þó við rektorsembætti við skólann, og er þetta, að 
hann var feinginn til þessa eptir það hann varð 
prestur, ásamt því, að hann var settur fyrir rektors- 
embætti af 2ur hinum lærðustu biskupum, doktor H. 
Finnssyni og Geir Vidalín, ljós vottur þess, að hann 
hefir af þeim verið álitinn til þessa embættis vel 
fallinn, eða að minsta kosti betur enn aðrir, sem 
þá var völ á. Lærisveinarnir unnu honum einnig, 
og hefi jeg heyrt nokkra þeirra minnast hans, alla 
á einn veg, með ást og virðíngu. 

Þessi 2 ár, sem prófasturinn sálugi var við 
skólameistaraembætti eptir það, að honum var veitt- 
ur Gaulverjabær, hjelt hann hjer aðstoðarprest, og 
hafði hjer bú, enn flutti sig algjört híngað vorið 
1801. þjónaði hann síðan þessu brauði til dauða- 
dags. og var prestur hjer, á sama staðnum, í rúm 

56 ár!, og það mjög merkilegur prestur, — ekki 
síður utan kirkju, enn innan. Með orði og eptir- 
dæmi leitaðist hann við að efla siðgæði, sátt og 
samlyndi, og hvurs kyns gott framferði sóknamanna 
sinna, ekki með ógnunum, heldur með þeirri ást- 
semi og blíðu, sem honum var svo eiginleg, sem 
ávann svo margra hjörtu, og sem ávann honum ást 
og virðíngu svo mikla, að fáir munu hafa meiri að 
fagna. Í 30 ár, frá 1818--1848, var hann prófast- 
ur þessa prófastsdæmis, og sýndi hann sig einnig í 
þessu embætti svo alúðlegan og ástríkan, að hann 
vann sjer heiðran og hylli presta sinna og allrar 
alþýðu.— Í 48 ár, eða frá 1807 til dauðadags, var 
hann sættanefndarmaður í sóknum sínum; tókst hon- 
um svo vel að semja sættir, að orðlagt var, og var 
hann stundum feinginn til, enn stundum var honum 
af yfirvöldunum falið á hendur, að leita um sættir 
og miðla málum manna á milli fyrir utan sitt sætta- 


umdæmi?. Aðrar sýslanir — svo sem tilsjón með 
bólusetníngu og sóttvörnum í sýslu þessari —- voru 
honum og á hendur faldar. — Svo varð hann og 


1) Þó sjera Jakob sálugi bæði hin fyrstu 2 ár, sem hann 
var prestur, og 16 hin seinustu ár sín, hefði aðstoðarpresta, 
hefir hann á þessum 56 árum sjálfur skírt 1516 börn, enn 
fermt 600, gefið saman í hjónaband 250 hjón, og súngið yfir 
víst 1435 framliðnum. 

2) Eptir sættabókum hefir sjera Jakob sálugi komið sætt- 
um á í yfir 140 málum, enn þar að auki sætti hann marga 
misklíð og mörg mál, sem ekki komust svo lángt, að þau 
væru lögð til sættanefndar. 


Á 

mörgum Mönnum að liði með lækningum, einkum 
á fyrri árum, meðan enn örðugra var, enn seinna 
varð, að ná til annara lækna, og höfðu honum 
margar tilraunir vel tekist. Má sjá af þessu, sem 
nú hefir sagt verið, þó fljótt sje yfir farið, hvursu 
víða hann var heima, og hvursu hann, eins og fyrri 
var á vikið, í ýmsum stöðum og með ýmsum hætti, 
þjónaði föðurlandi sínu bæði leingi og vel. 

Þegar sjera Jakob sálugi var hjá konrektor 
Páli, kyntist hann þar stúlku af góðri ætt og vel 
að sjer, Elínu Eiríksdóttur, og gekk hann að eiga 
hana 1797. Þessa duglegu merkiskonu misti hann 
um vorið 1847, eptir nær því 50 ára farsælt hjóna- 
band. Ekki varð þeim barna anðið, enn þau tóku 
mörg börn, sum skyld, sum vandalaus, sem þau 
upp ólu og mentuðu vel og heiðarlega, svo sem 
kostur var á. 

Jafnan var prófasturinn sálugi vel að efnum; 
var hann líka bæði fyrirhyggjumaður og atorku- 
maður mikill, enda þurfti þess við, þar sem fyrir 
mörgum var önn að ala. Voru jafnan hjá honum 
milli 20 og 30 menn heimilisfastir, og þar á ofan 
sjúklíngar, sem opt var komið fyrir hjá honum til 
lækninga; og enn má þess geta, að hann var í 
bjóðbraut mestu, enn allur greiði jafnan til reiðu 
hvurjum manni, og hvað eptir öðru, viðmót og við- 
gjörðir, enda munu ekki að mörgum heimilum hafa 
sótt jafnmargir gestir. Samt stóð hagur hans svo, 
að hann á þessum seinustu árum, þá hann var þó 

heldur affellandi, gat bygt bæði þessa kirkju svo vel 
og vandlega, og svo mikið hús, sem hjer er fyrir 
allra augum, og hin helztu staðarhúsin svo, að ekki 
munu í annan tíma hafa verið betur bygð. Enn 
rjett er þó hjer að geta þess, að eins og hann bæði 
í prófasts- og préstsverkum á seinustu árum sínum 
hafði reglusaman og vandyrkan aðstoðarmann, svo 
hafði hann í þessum framkvæmdum, sem nú seinast 
var á vikið, duglegan og framkvæmdarsaman hjálp- 
armann, Í einum systursyni og fóstursyni sínum, 
sjera Páli Íngimundssyni. 

Það var hvorttveggja, að prófasturinn sálugi 
var mesti hófs- og reglumaður í lifnaðarhætti, og 
að hann ljet sjer umhugað um heilsu sína, enda 
entist honum heilsa flestum fremur, og yfir höfuð 
eltist hann svo vel, að fáir munu jafngamlir vera 
svo óbeygðir, ernir og únglegir, sem hann var. Var 
hann leingst af heilsugóður, enn bar vel og hraust- 
lega, þó nokkuð á honum lægi, og svo var nú sein- 
ast, er þessi veikindi, sem nú yfir geysa, tóku hann, 
þá var hann þó á felli, eða klæddist allt til síns 
seinasta dags; — rænu hafði hann fulla fram undir 
andlátið. Hann burtkallabist frá þessu lífi, eins og 
oss öllum er í fersku minni, fyrra sunnudag, eða 
19. dag ágústm. 1855, 85 ára og 16 daga gamall. 

Að lýsa lunderni þessa vors sáluga ástvinar, 
og því, hvílíkur hann var, það er að vísu ánægju- 
legt, enn þó vandasamt verk. Mannkostir hans vort 
svo margir og miklir, að ef þá ætti alla upp að telja, 

og þeim öllum rjett að lýsa, þá væri það ekki auð- 
gjört, og hjer yrði það of lángt mál; nokkurra hans 
helztu mannkosta vil jeg hjer minnast; eins og post- 
ulinn, þegar hann telur upp andans ávexti, sem 
finnast hjá þeim, er sig láta af andanum leiða, svo 
segjandi: Ávextir andans eru:  Kærleiki, glaðsinni, 
friðsemi, lánglundargeð, ljúflyndi, góðvilji, hrein- 
skilni, hógværð, bindindi, — eins og hann lætur 
sjer nægja, að telja upp þessar hinar helztu kristi- 
legu dygðir og kosti, þó hann vissulega hefði get- 
að fleira talið, þannig vil jeg láta mjer nægja, með 
tilliti til þessa sæla framliðna, að telja þessar sömu 
dygðir og kosti, jafnvel þó fleiri mætti telja. Þessir 
andans ávextir fundust allir hjá honum; — hann 
var auðugur af þessum dygðum, sem postulinn tpp 
telur. — Kærleikann hafði hann fyrst og fremst og 
góðvilja mikinn. Hvursu ríkur kærleiki bjó í hans 
brjósti! Þessi hans kærleiki kom fram ekki: ein- 
úngis í mikilli trygð og trúfesti við vini og vanda- 
menn, þá sem honum næstir stóðu, heldur náði 
hann til allra; hann vildi öllum vel, hann vildi 
eingum mein gjöra, heldur öllum gott, og hann 
vildi það ekki einúngis, heldur kom þessi viljinn 
í verkunum fram; —- hann elskaði ekki í orði og 
með túngu, heldur í verki og sannleika. Kærleiki 

hans kom fram í verkinu, í gestrisni, í góðgjörða- 

semi, í allsháttaðri hjálpsemi á bæ og áf bæ, við 

þreytta, við þurfandi, við sjúka, við syrgjandi; þann- 

ig kom kærleiki hans og góðvilji fram. — Glað- 
3 

sinni hafði hann og mikið ljúflyndi. Hann var jafn- 
an glaður, og þessa glaðsinnis naut hann ekki ein- 
úngis með sjálfum sjer, heldur útbreiddi það frá 
sjer alla vega. Hann var glaður með glöðum, enn 
gladdi óglaða með skemtilegum og fróðlegum við- 
ræðum, með hressandi og hreystandi orðum; og þó 
hann vissulega hrygðist með þeim hryggu, og tæki 
þátt í sorg þeirra, þá ljet hann sjer það ekki nægja, 
heldur leitaðist hann við að ljetta af þeim hrygð- 
inni, og til þess er tekið, sem svo margs annars 
af honum, hvursu vel honum tókst það, — hvursu 
mikla nærgætni og nákvæmni, góðmensku og geð- 
prýði, ljúflyndi og blíðu, hann í þessu sýndi, og 
hefir þetta máske gjört hvað mest til, að ávinna 
honum þá ástsæld, þá einlægu virðíngu og innilegu 
velvild, sem hann naut flestum fremur; þannig kom 
glaðsinni hans og ljúflyndi fram. — Friðsemi hafði 
hann mikla og lánglundargeð; já, þó það væri 
margt, sem hann hafði tilsíns ágætis, þá finst mjer, 
að fram úr hafi skarað og yfirgnæft annað sá frið- 
urinn, sú friðarins fyllíng — ef svo mætti segja — 
sem hann yfir bjó. Þessi friður lýsti sjer í þeirri 
miklu róseminni og jafnlyndinu, sem bar þess svo 
ljósan vott, hvurn mann hann hafði að geyma; hann 
lýsti sjer í þeirri friðseminni og sáttgirninni, sem 
alstaðar kom fram, og við alla; hann lýsti sjer í 
því umburðarlyndinu og lánglundargeðinu, sem hann 
sýndi öllum, sem við hann yfir sást, eða í nokkru 
varð áfátt. Kærleiki hans til friðarins lýsti sjer og 

kom fram í því, að hann ætíð og alstaðar vildi til 
friðarins stuðla, að hann alla misklíð og allt sund- 
urlyndi, og allt, sem milli bar eða að var, vildi 
með friðsamlegum hætti leiða til friðsamlegs 
enda; þannig kom friðsemi hans og lánglundargeð 
fram. — Hreinskilni hafði hann og mikla hógværð. 
Sannlega eingan dró hann á tálar með nokkru falsi, 
og eins og hann vildi sjálfur falslaust fram gánga, 
þannig rjeði hann öðrum í hvurju einu til þess, 
sem hann áleit bezt. og hollast.  Hreinskilni hans 
var ekki eins og svo kölluð hreinskilni þeirra, sem. 
fljótir eru til að segja við aðra allt, hvað þeim 
kemur í hug, einnig það, sem er til eintóms ama 
og ángurs, og ekki til annars, enn að gjöra öðrum 
gramt í geði; — til þessa var hann aldrei fljótur, 
heldur kom hreinskilni hans jafnan fram með hóg- 
værð; það mátti fljótt finna, ef honum fanst ekki 
til, eða þótti eitthvað að, enn þótt hann færi hægt, 
já, þó hann 'þegði, þá lá stundum meira og skiljan- 
legra í þögn hans, heldur enn í annara snjöllustu 
orðum. Hógværð hans var kunnug öllum mönnum, 
og þurfti ekki annað, enn heyra hann tala fá orð, 
og valla annað, enn sjá hann, til þess að verða 
hennar var, því hún kom fram ekki einúngis svo 
að segja Í hvurju orði, sem hann talaði, heldur í 
öllu hans viðmóti og allri hans aðferð. Þannig 
kom hreinskilni hans og hógværð fram. — Bind- 
indi hafði hann loksins; hann hjelt sjer frá öllu 
óhófi og allri ofnautn, og yfir höfuð frá Ola því, sem 

spilla mundi sálu eða líkama; enn hann sýndi ekki 

í þessu einu, heldur í öllu sínu líferni, mikla still- 
íngu og hina beztu stjórn á sjálfum sjer. 

Þannig höfum vjer þá litið yfir helztu atriði 
hins ytra lífs þessa sæla manns, og tekið fram, 
hvursu hann liféi leingi og vel í ýmsum stöðum, 
svo mörgum til gagns og gleði; vjer höfum getið 
þess, hvursu farsællegt líf hans var, hvað þau út- 
vortis kjörin snertir, frá upphafi til enda, — þess, 
að hann fjekk gott uppfóstur og góða mentun í 
æsku, — að hann snemma ávann sjer geðþekkni 
og góðvild góðra manna, — að hann fjekk gott 
kvonfáng, góðan samastað, góð efni, — og að hann 
naut góðrar heilsu og ánægju til ellidaga, — til 
æfinnar enda. —  Vjer höfum einnig litið til hans 
innra lífs, til hinna helztu mannkosta hans, og tekið 
fram, að þeir voru þessir: Kærleiki mikill og góð- 
vilji, gestrisni, góðgjörðasemi og allsháttuð hjálp- 
semi, — glaðsinni, góðmenska, ljúflyndi og blíða, — 
friðsemi og sáttgirni, umburðarlyndi og lánglundar- 
- geð, ;— hreinskilni, hollusta í ráðum, hógværð, — 
bindindi; vjer höfum og getið þess, hvursu hann 
með þessum elskulegu dygðum ávann mikla ást- 
sæld, einlæga virðíngu og innilega velvild svo mjög 
margra, að fáir munu af samtíða mönnum hafa vin- 
sælli verið, og að fáum mun hafa verið færra fundið. 
Og það, sem helzt var fundið að, er svo einkenni- 
legt fyrir hann, þenna góða, ljúfa og friðgjarna mann, 
að jeg ekki get annað, enn einnig getið þess; það 

var þetta, að hann þótti sumum of vægur, of gæfur, 
of hlífinn við þá, sem hann átti um að sjá og yfir 
að segja. Og ekki verður neitað, að vægð og gæfð 
og hlífð, sem í sjálfum sjer eru ágætar dygðir, geta 
orðið of miklar í mannanna ófullkomna samlífi; og 
jeg skal ekki heldur neita, að þessi framliðni mikli 
merkismaður hefði verið enn ágætari og enn full- 
komnari, ef hann, með öðrum sínum miklu kostum, 
hefði í sumum efnum sýnt nokkru meiri eptirgángs- 
semi. Enn jeg bið þess vel gætt, að einginn, sem 
nokkuð til hans þekti, neitaði því, að þetta, það 
helzta eða máske það eina, sem að var fundið, 
hafði rót sína í góðmensku hans, ljúflæti og frið- 
girmmi; og virðist mjer þetta vera mjög merkilegt, 
að helzta eða eina aðfinníngin skuli hafa svo mikla 
afbötun í sjálfri sjer. 

Þvílíkan mann höfum vjer hjer mist úr voru 
samfjelagi. Margur má og margur mun hann syrgja 
og hans sakna, sakir hans dygða- og dáðríkis; enn 
margur má og margur mun líka gleðjast af því, að 
hafa þekt og kynst við svo góðan mann, — af því, að 
hafa sjeð og notið hans elskulegu umgeingni, — af því, 
að hafa verið vottur þess, hvursu margt, og mikið gott, 
og gagnlegt hann gjörði. Hans mannkosta minníng 
mun leingi verða geymd með þakklátsemi,og höfð í 
heiðri, af öllum þeim mörgu, sem hann þektu, öllum 
þeim mörgu, sem hann til náði, til að gleðja og gott að 
gjöra. — Hans minníng mun leingi í blessun við vara. 

Hann, þessi framliðni ágætismaður, hefir eptir 
sig látið ágæta minníngu, enn hann hefir einnig 
eptir sig látið ágæta áminníngu, öllum að sönnu, 
enn þó einkum yður, góðir menn úr Gaulverjabæj- 
ar- og Stokkseyrarsóknum! sem hans ljós svo leingi 
lýsti. Eða finnið þjer ekki, að það er skylda 
yðar, — skylda yðar við hann, sem svo leingi 
var hjá yður, og fræddi yður og gladdi og gagnaði 
með svo mörgum hætti, — finnið þjer ekki, að það 
er skylda yðar við hann, að láta þess sjá hjá 
yður menjar, já, augljósan vott, hvur og hvílíkur 
hann yður var? Jeg áminni yður um þetta, — og 
hjer sný jeg aptur máli mínu til allra hjer saman 
kominna, því öllum yður hefir hann eptirdæmið eptir 
skilið, — jeg áminni yður, að þjer látið yður leiða af 
andanum, eins og hann ljet sig af andanum leiða, — 
að andans ávextir meigi hjá yður finnast, eins og 
þeir fundust hjá honum, enn andans ávextir eru: 
Kærleiki, glaðsinni, friðsemi, lánglundargeð, ljúflyndi, 
góðvilji, hreinskilni, hógværð, bindindi. — Jeg á- 
minni yður, bræður mínir elskanlegir! látið kærleik- 
an fyrst og fremst og um fram allt hjá yður finnast. 
Elskið hvur annan, og auðsýnið góðvilja hvurjum 
manni. Kærleikurinn hylur fjölda synda, og hvur, 
sem í honum er stöðugur, er stöðugur í guði og 
guð í honum. 

Og gleðjið yður; aptur segi jeg: gleðjið yður, 
og til þess þjer getið það, þá stundið allt, hvað 
gott er, svo þjer fáið góðri samvizku haldið, og þar 

með haft í yður grundvallaða gleði, sálarrósemi og 
ánægju; með öðru, enn góðu einu, verður þessa 
ekki aflað; — það eru vissuleg sannindi; svo legg- 
ið alla stund á allt, sem gott er, þá skal einginn 
yðar fögnuð frá yður taka. 5 

Verið samhuga innbyrðis; — ef mögulegt er, þá 

hafið frið við alla menn. - Guð, sem ekki er óeiró- 

- anna, heldur friðarins guð, hefir kallað oss til frið- 
ar. Kappkostið því að varðveita andans einíngu, í 
friðarins böndum. Stundið það, að friðurinn meigi 
hjá oss haldast, og hvar sem ófriður hreifir sjer, 
þá stuðlið til friðar; sælir eru þeir, sem friðinn 
semja; þeir munu guðsbörn kallaðir verða. — Og 
ef sjálfir þjer hafið nokkuð á móti einhvurjum, þá 
fyrirgefið það, svo að yðar himneski faðir einnig 
fyrirgefi yður yðar brot. Fyrirgefið, þá mun yður 
fyrirgefið verða. Sælir eru miskunsamir; þeir munu 
miskun öðlast. 

Verið hreinskilnir hvur við annan, hollir og 
trúir hvur öðrum í allri sambúð; elskið hvur ann- 
an af hreinu hjarta, og kappkostið í öllu, að varð- 
veita hjörtu yðar hrein og óflekkuð; sælir eru 
hreinhjartaðir, því þeir munu. guð sjá. Verið jafn- 
framt hógværir; lærið af honum, sem hógvær var 
og af hjarta lítillátur, og látið þessa hógværð í 
öllu yðar dagfari fram koma, — látið hana kunna 
verða öllum mönnum; sælir eru hógværir, því þeir 
munu. landið eignast, það fyrirheitna landið, sæl- 
unnar landið hjá sjálfum guéi. 

Verið loksins bindindissamir; gætið í öllu hins 
rjetta hófs með góðri stillíngu í öllum lífsins kjör- 
um, í gleði og sorg, einnig í þeirri sorg, sem nú 
hefir oss að höndum borið, svo að vjer, þó vjer 
syrgjum, samt sjeum gláéir, — svo að einnig það 
orð meigi á oss rætast: Sælir eru sorgbitnir, því 
þeir skulu huggun hljóta. 

Að endíngu, bræður! verið glaéir, fullkomnir, 
upp hvetjið hvur, annan, verið samhuga og friðsamir, 
þá mun kærleikans og friðarins guð vera með yður. 
Hann, kærleikans og friðarins guð, fullkomni yður 
í öllu góðu verki til að gjöra hans vilja, og verki 
fyrir Jesúm Krist með yður það, sem honum er 
þóknanlegt. Hann, sjálfur friðarins drottinn, veiti 
yður frið ætíð og í öllu; hann helgi yður algjör- 
lega, að allur yðar andi, yðar sála og líkami, varð- 
veitist flekklaust í tilkomu drottins vors Jesú Krists. 

Svo. eru þá töluð: nokkur orð til minníngar 
honum, sém dáinn er, og nokkur orð til áminníngar 
oss, sem eptir lifum, og hjer er þegar talað það, sem 
hjer talað verður; skilnaðarins stund er komin, — 
hin alvarlega, hátíðlega stund hins seinasta skilnaðar. 

Nú skilur hann við oss svo, að vjer senn ekki 
sjáum svo mikið sem þessar svörtu fjalir, sem 


geyma hans liðinn líkama. -— Nú skilur hann við 
oss, Og svö sem kveður oss að skilnaði. — Ef vjer 


mættum heyra bans raustu, þá mundum vjer heyra 
friðar- og blessunarorð; hvursu mundi hann biðja 

alla blessun yfir þetta heimili, og þá, sem það byggja, 
— yfir sína kæru söfnuti, — yfir oss alla saman! 
enn raustin er þögnuð, og hvur vill gjöra honum 
upp nokkur orð? Hann fer samt ekki kveðjulaust 
frá oss; — hans dæmi, hans fagra dygðadæmi, er sú 
kveðja, sú friðar- og blessunarríka kveðja, sem hann 
oss eptir skilur; tökum kveðju hans, óg svörum 
henni svo, sem henni hæfir; -- tökum við hans 
dæmi og förum að því. 

Nú skiljum vjer við hann; hann heyrir oss 
ekki framar, og þó viljum vjer enn eitt sinn þakka 
honum, og svo kveðja hann að skilnaði. 

Vjer þökkum þjer, framliðni ástvinur! þann 
lærdóm og það dæmi, sem þú með lífi þínu hefir 
oss gefið; wjer þökkum þjer allan þinn kærleika, 
og allt, hvað þú varst oss, biðjandi guð að gleðja 
þína sál. 

Vjer kveðjum þig nú. Friður sje með þjer, 
þú friðarmaður! Friður sje með þínum moldum, 
friður með þinni sál í friðarins heimkynnum. 

Vjer kveðjum þig í seinasta sinni. Farðu í 
friði og vertu Í friði, — í guðs friði um aldir og 
að eilífu, amen. 


IV. 
GRAFSKRIPT og ERFILJÓÐ. 


Er 
Hjer liggur fallinn 
sá, er fallna reisti, 


og máttarvana sá, 
er miðlaði þrótti, 


JAKOB ÁRNASON, 


kennari og rektor Reykjavíkurskóla 1792--1801, 
prestur Gaulverjabæjar- og Stolgrsojarsanafa 799 
— 1855, 
prófastur Í Árnesbínel 1818 — 1848. 


Hann var í heiminn fæddur 3. d. ágústm. 1770, 
giptist 1797 góðfrægri konu, 
Mad. ELÍNU EIRÍKSDÓTTUR, 
varð ekkill 1847, 
deyði 19. d. ágústm. 1855. 


Eins og apaldur 
einn í skógi, 

gullin-krýndur 

á gildum stofni, 
streitist stöðugur 

mót stormi og þrumu, 
gnæfir í lopt, og ber 
lángt af öðrum; 


Hallast úngviði 

og aldnir fauskar 
að enum sterka, 
og standa í skjóli, 
enn hans blikandi 
blómkóróna 

ber af þeim hregg 
og blak í vindi; 


Falla af grein hverri 
fögur aldini, 

er svölun og lífgun 
sæta gefa, 

enn ilmur ágætur 
því ollir jafnan, 

að menn um lánga leið 
leita þar yndis; 

Svo var enn heiðurs- 
hærum krýndi 
mætasti sveita 
máttarstólpi 

þolinn og þreklyndur 
í þraut og hættu; 

lángt var hann um fram 
aðra flesta. 


Stóð hinn staðfasti 
straum af mörgum 
fáráðum, gömlum, 
og fósturbörnum; 
varði virðíng hans, 
vizka og snilli 

líf þeirra? og sæmd 
fyrir lasti og tjóni. 


Ánægja var hans 
og yndi jafnan 
voluðum svala, 
veika að lækna; 
gestrisni, fróðleikur, 
greind og skemtun 
að honum leiddi jafnt 
auðga og snauða. 
Ef að þjáir oss þrá, eða byrgir sút brá, 
þegar bólgna fer saknaðarund, 
hver mun þá lækning ljá, utan lækni geð sá, 
sem að hel og líf hefir í mund? 
G. Torfason. 

Tip, 
JAKOB prófastur ÁRNASON. 


f 


Harmur er að heyra 
hörð tíðindi; 

hnígin er hetjan 
fyrir hjörfi bana; 
svo þykir mörgum 
sjer nær höggvið, 
eins og svíði sárt 
sár mergundar. 
Harmur er hveim 

að hvarfi JAKOBS 
ÁRNASONAR 
íturmennis ; 

horfinn er hjeðan 
hærum skrautbúinn 
æðstur öldúnga 
ættjarðar sómi. 
Hníginn er hann, 
sem hvervetna geymdi 
hvað eitt, sem göfga 
hetju sæmir, 

stöðug er undir 
stendur merkjum, 

og hopar hvergi 
fyrir hríð, nje þrumum. 
Mannvizkan styrkti 
meigingjörðum 

brjóst fullt nærgætnis, 
blíðu, hjartgöfgis ; 
stýrði von og trú 
stöðugum fæti, 

og höndinni hraustu 
hugrekki og stillíng. 


Varat undur, 

þótt akur sá sprytti, 
er heill og árvekni 
höfðu plægóan; 
ráðdeild og röksemd 
rjeðu störfum; 

því varð upp skorið 
yndi' og sómi. 

Fól þar friðsemin 
fors og deilur, 

er með skörúngsskap 
skar úr málum; 
lagði hún laungum 
að lófataki 

hendur þær saman, 
er hatur tvístraði. 


Nú ertu falinn, 
fólknárúngur! 
óskabarn aldar! 
afbragð klerka! 
athvarf ófróðra! 
unun vitra ! 

foldar hróðmögur ! 
faðmi móður. 
því er nú fallinn 
fölskvi' á glæður 
og birtu brugðið 
á bæ - Gaulverja; 
liðið er ljós brott, 
er lýsti í ranni 
gegnum sjerhverja 
grímu hrygða. 
Svart er fyrir sjónum 
sóknabúum, 
veikum og veslum, 
vinum, náúngum, 
fátækum, hjúum 
og fósturbörnum, 
og öllum þeim, er 
unna dygðum. 
Líkt er, og sól sje 
sett að fjalli, 
enn blikandi geisli 
til blíðheims sala 
opni fyrir augum 
ímyndunar 
bústaðinn bjarta, 
ból samfunda. 

G. Torfason. 

EPTIRMÁLI. 


Svo var upphaflega til ætlast, að minníng þessi yrði 
ekki einúngis útfararminníng, heldur æfiminníng pró- 
fastsins sáluga Jakobs Árnasonar, enn vegna þess, 
að minna, enn við var búist, verður bætt við æfi- 
söguágrip það, sem er í 3. ræðunni hjer fyrir fram- 
an, eru ræðurnar, sem haldnar voru við útförina, 
nú prentaðar, eins og þær voru haldnar, með því 
líka að ekki allfáir, sem þá voru við, og nokkrir 
aðrir, hafa látið í ljósi laungun sína að sjá þær; eru 
þessir beðnir að misvirða ekki þann drátt, sem hjer 
er á orðinn, og sem svo stendur á, sem nú var sagt, 
Þar eð nú þessi minníng þannig verður að vera 
einúngis útfararminníng, þykir tilhlýðilegt að geta 
þess, að útförin fór fram í Gaulverjabæ sunnudag- 
inn þann 2. sept. 1855, og voru sóknamenn fyrir 
fram látnir vita af, að þessi dagur væri til þess tekinn. 
Og þó veikindin, er geingu um þetta leyti, hjeldu 
mörgum heima, sem annars mundu hafa verið við 
staddir, þá komu samt svo margir, bæði úr sókn- 
unum og víðar að, að sjaldgæft mun vera til sveita, 
að jafnmikill mannfjöldi hafi verið við jarðarför; — var 
gizkað á, að við hefðu verið víst fjögur hundruð 
manna. — Þannig var prófasturinn sálugi heiðrað- 
ur, þegar hann skildi við oss, eins og hann var 
heiðraður, meðan hann var á meðal vor, og mun 
verða heiðraður, meðan minníng hans er uppi. 

